За начелника штаба Прве далматинске бригаде постављен је 5. новембра 1942. године. У њеним операцијама до почетка децембра узео је видног учешћа, посебно у борбама за заузимање Јајца и у одбрамбеним биткама на правцу Травник—Јајце. Врховни командант Јосип Броз Тито је за тај успешно извршен задатак похвалио Прву далматинску бригаду. У децембру исте године био је постављен за начелника штаба Треће ударне дивизије НОВЈ. С том дивизијом прошао је многобројна ратна попришта током Четврте и Пете непријатељске офанзиве и противофанзиве у источној Босни. Својим руковођењем том дивизијом у извршавању задатака на Прозору, Неретви, Невесињу, Јаворку, Пиви и Сутјесци имао је значајан удео.